„Васил Левски“ открива новата аула за 150-годишнината си - Вестник Утро
Русе	| От: Ася Пенчева | 12 март 2013, 10:00	| коментара | Брой: 6770
Преди две години правителството на Япония обявява конкурс за безвъзмездна помощ на различни институции в България. Общият размер е 1,5 милиона евро и успешно печелят проектите на четири общини, три училища и две болници. Един от тях е проектът на СОУ „Васил Левски“ за училищна зала на стойност 300 000 лева.
Училището има 1796 ученици и ни беше крайно необходимо да имаме истинска аула, в която да се провеждат тържествените събития, а и място, където децата да покажат пред родители и гости какво са научили в различните извънкласни форми, обяснява директорът на „Васил Левски“ Галин Ганчев. Досега дори дипломите на зрелостниците се раздаваха навън пред входа на училището и най-големите притеснения за този тържествен момент бяха свързани с метеорологичната прогноза. Ако вали - церемонията се отлага, независимо от поканените гости.
Фирма „Адис груп“ подготвя цялата специализирана документация и прави и невъзможното, но
успява да приключи обекта в срок
Министерството на икономиката, енергетиката и туризма е българската институция, която контролира дали всичко по строителството и обзавеждането се прави според закона. На всеки етап от училището изпращат снимки за хода на работата, като вече са изпратени и финалните 28 фотоса, които удостоверяват завършването на аулата. Министерството е това, което е определило кой ще е одитор и надзор, за да не се допусне ни най-малка грешка в проекта. До края на март месец очакваме да ни преведат и последната сума от обявената помощ и така да можем да се разплатим с фирмите за обзавеждане и оборудване, пояснява директорът Ганчев.
За разлика от всички останали обекти, където се строи с помощ от правителството на Япония, само в Русе Общината е отказала каквото и да е съдействие. Така СОУ „Васил Левски“ е принудено да плати от собствения си бюджет 60 000 лева за ДДС. Истината е, че аз така и не можах да говоря лично с кмета Пламен Стоилов и запитването ми дали администрацията би помогнала с това плащане
остана просто с мълчалив отказ
допълва Ганчев. Не го правим за нас, а за децата на квартала и Русе, пояснява директорът, който е обиден от безучастието на местната управа. И това при положение, че по формулата за разпределяне на бюджетите на общинските училища точно от „Васил Левски“ се вземат 136 000 лева за подпомагане на други, малки училища.
Все пак най-голямата гордост на училището е новата аула и тя ще бъде открита официално през април, когато ще бъдат отброени 150 години от създаването на училище „Васил Левски“ - приемник на Свети Георгиевското училище. Три школа в Русе спорят кое от тях е продължител на образователната традиция от края на 19 век. Това са „Васил Левски“, „Ангел Кънчев“ и „Отец Паисий“. Работа на историците и изследователите е да преценят как точно се е развило старото училище към църквата „Св.Георги“, но всички русенци знаят къде беше старото „Васил Левски“ и че то е приемникът на църковните три класни стаи, казва директорът на най-многобройното сега в Русе училище „Васил Левски“. Иначе в новия си дом в квартал „Дружба“ то е вече 29 години.
Самата аула отговаря на всички
изисквания за модерна и функционална зала
Столовете са мобилни и могат според събитието да бъдат пренаредени или изобщо премахнати, ако има нужда от широко пространство. Помещението е климатизирано и с постоянна въздушна вентилация. Освен двата огромни климатика за отопление, от училището са извели и допълнителни радиатори от инсталацията си, за да няма нито едно мръзнещо дете в зимните месеци.
Интересното е, че това е най-безопасното място в училище, ако се случи земетресение, казва Галин Ганчев и обяснява, че заедно със строителите и проектантите са укрепили залата с допълнителни колони със земетръсни шайби. Докато започвали самата работа по построяването на помещението над административното крило на сградата, строителите установили, че бетонната плоча е изключително трудно пробиваема с нейните 30 см железобетон.
За такова озвучаване, като в аулата на „Левски“, може да си мечтае всяка конферентна зала.
Тонколоните са изведени на тавана
и така разпространението на звука от микрофоните е гарантирано равномерно. Отделно залата разполага с два мултимедийни проектора - късофокусен и дългофокусен. Така с малкия бялото платно се превръща в учебна дъска и всеки от учителите би могъл да подготвя електронните си уроци на лаптоп и да събира повече деца извън класната стая за занятие. Големият проектор пък се превръща в киноекран също за удобство при презентации и видеопрожекции.
Всички елементи по сцената също са мобилни и могат за минути да превърнат подиума в поле за изява на артисти.
Да, много съм доволен, но не искам да спра дотук, признава Галин Ганчев - добре известен с ентусиазма и енергията си сред педагозите в Русе. Плановете му са за сцена на двора и за
най-мечтаната от него спортна зала
По времето на кмета Елеонора Николова Общината отпусна пари и се направи проект за спортната зала - не разбирам защо не се прави при нас, където децата от два квартала биха могли да спортуват, коментира Ганчев. Идеята е да има 25-метров плувен басейн, зала за баскетбол, за волейбол, за хандбал, 700 места за зрители и всички екстри за спортистите.
Децата от кварталите не са втора класа и е време това да се разбере от управата на Русе, категоричен е директорът с 24 години стаж начело на „Васил Левски“.
| преди 2 часа | Петя Чешмеджиева | 141